ECF เด้งเกือบ 9% หลังยันไม่มีพัฒนาการที่ยังไม่เปิดเผย ปมราคาหุ้นรูดหนัก 5 วันติด
ECF เด้งเกือบ 9% หลังยันไม่มีพัฒนาการที่ยังไม่เปิดเผย ปมราคาหุ้นรูดหนัก 5 วันติด พร้อมเดินหน้าลงทุน "S-TREK" ตามแผน ล่าสุด ณ เวลา 10.20 น. อยู่ที่ 3.02 บาท บวก 0.24 บาท หรือ 8.63% สูงสุดที่ 3.10 บาท ต่ำสุดที่ 2.88 บาท ด้วยมูลค่าซื้อขาย 145.65 ล้านบาท
18 ธ.ค. 2561

ผู้สื่อข่าวรายงานว่า ราคาหุ้น บริษัท อีสต์โคสท์เฟอร์นิเทค จำกัด (มหาชน) หรือ ECF ล่าสุด ณ เวลา 10.20 น. อยู่ที่ 3.02 บาท บวก 0.24 บาท หรือ 8.63% สูงสุดที่ 3.10 บาท ต่ำสุดที่ 2.88 บาท ด้วยมูลค่าซื้อขาย 145.65 ล้านบาท

ทั้งนี้ ราคาหุ้น ECF ปรับตัวขึ้นหลังราคาหุ้นปรับตัวลงต่อเนื่อง 5 วันติดนับตั้งแต่ราคาหุ้นอยู่ที่ระดับ 6 บาท เมื่อวันที่ 7 ธ.ค.2561
สำหรับปัจจัยที่ส่งผลให้ราคาหุ้นปรับตัวขึ้น คาดว่าเป็นผลมาจากเช้าวันนี้ (18 ธ.ค.) บริษัทชี้แจงกรณีที่หลายวันที่ผ่านมา สภาพการซื้อขายหลักทรัพย์ของบริษัทมีการเปลี่ยนแปลงไปอย่างมีนัยสำคัญ แต่บริษัทยังไม่มีข้อมูลหรือพัฒนาการใดๆ ที่สำคัญที่ยังไม่ได้เปิดเผยในขณะนี้
โดยแผนงานสำคัญของบริษัทที่ได้เปิดเผยแล้ว และอยู่ระหว่างการดำเนินการในขณะนี้คือ การเตรียมนำเสนอต่อที่ประชุมผู้ถือหุ้นเพื่อพิจารณาอนุมัติให้บริษัท และ/หรือ บริษัทย่อยของบริษัท เข้าลงทุนในหุ้นสามัญของ บริษัท เอสเทรค (ประเทศไทย) จำกัด (S-TREK) ในสัดส่วนไม่เกิน 51% ของหุ้นที่จำหน่ายได้แล้วทั้งหมดของ S-TREK จากผู้ถือหุ้นเดิม คือ นายจิรศักดิ์ เปรมพจน์วัฒนา โดยวิธีแลกหุ้น (Share swap) รวมถึงการเตรียมรายงานความเห็นอิสระต่อผู้ถือหุ้นเกี่ยวกับการเข้าลงทุนดังกล่าว โดยที่ปรึกษาทางการเงินอิสระ บล.ไอ วี โกลบอล